《送黄侍郎仲秉赴泸南》
宋代·周孚

召杜久不作，公来甫期年。吾民亦何负，今公返三川。

王命不可稽，无由挽公船。累累婴儿啼，政复来道边。

惊鸿未安集，叹息渠可怜。公才岷峨秀，风度晋魏前。

宜方次公驾，可拍叔度肩。兹行去中都，江月六上弦。

虽云诸侯师，我意终欿然。孝友当处中，此翁那戍边。

落日照归旌，春江动离筵。饯公野王筝，老泪如迸泉。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。